葛绍体
江心长句
问津城西市，呼渡江南岸。
棹稳当潮生，帆轻趁风便。
龙翔古招提，鸟革今轮奂。
回合列翠屏，周遭铺素练。
邀行嫩篁竿，劝坐老木干。
沿壁览新题，吹尘认旧篆。
一隅看不足，两塔穷未见。
阳光烁岗顶，飙阵凉披面。
郛郭聚拱伏，烟云散呈献。
俯拜肃御邸，仰瞻粲宸翰。
皇帝南巡意，生灵北望眼。
书千古清辉，为万世伟观。
楼台明月讌，钟鼓朝暮饭。
徒见一时近，孰念百年远。
江涛常摏撞，帝泽共流转。
游子感诗歌，居人思日勉。